Bjørnar Valstad

Bjørnar Valstad (født 1967) er en norsk pedagog, idrettsleder og tidligere orienteringsløper fra Stjørdal som konkurrerte for Stjørdals-Blink (-1991), NTHI (1992–1995), Nydalens SK (1996) og Bækkelagets SPK (1997–2004). Han ble verdensmester fire ganger før han la opp i 2004. I 2008 ble han ansatt som generalsekretær for Norges OrienteringsforbundDagbladet (16. mai 2014): Bjørnar Valstad har sagt opp jobben i Norges Orienteringsforbund, hentet 19. mai 2014. Den stillingen hadde han frem til 1. september 2014 da han ble ansatt som avdelingsleder for elektrofag ved Kuben videregående skole i Oslo. 1. desember 2020 startet han som daglig leder i WorldSkills Norway.

Valstad utdannet seg til ingeniør innen automatisering ved Norges teknisk-naturvitenskapelige universitet (NTNU). Fra 1995 ble han ansatt som lærer innen elektrofag ved Sogn videregående skole i Oslo. Etter dette ble han ansatt i NELFO og arbeidet der til han tok lederjobben i Orienteringsforbundet i 2008. Han er gift med flere ganger verdensmester i orientering, Hanne Staff. De har to døtre født 2006 og 2009 og er bosatt i Nittedal.

 Karriere 
mini|left|Valstad under et løp i 2005

Valstad har 12 norgesmesterskap og fikk kongepokalen for tre av disse titlene. Han har også konkurrert i en rekke nordiske mesterskap og har vunnet der 3 ganger, fått 4 sølv og 1 bronse. Gjennom karrieren satset han på idretten ved siden av studier og arbeid. Han deltok i sitt første verdensmesterskap 24 år gammel i 1991 i Mariánské Lázně, Tsjekkoslovakia. Han ble der nummer 10 på kortdistansen og 14 på den klassiske distansen, også kalt langdistanse. Han vant derimot sin første store internasjonale mesterskapsmedalje da Norge vant sølv på stafetten.

I 1995 deltok han på nytt i VM. denne gang i tyske Detmold. Han vant sin første individuelle medalje med bronse på kortdistanse. Han ble nummer 21 på klassisk og tok 4.-plass med Norge på stafetten. VM i 1997 gikk på hjemmebane i Grimstad. Igjen vant han bronse på kortdistansen, men ble bare nummer 25 på klassisk. Denne gang fikk Norge bronse på stafett. Hn ble nummer tre i verdenscupen sammenlagt i 1998.

 På topp etter fylte 30 år 
Valstad skulle bli over 30 år før han vant sitt første verdensmesterskap. Det kom under VM i 1999 i Inverness, Skottland. Han vant den lengre klassiske distansen, ble nummer 10 på den korte og vant stafetten for Norge sammen med Tore Sandvik, Bernt Bjørnsgaard og  Petter Thoresen. I 2000 vant han bronse under europamesterskapet på klassisk distanse i Ukraina. Det neste VM gikk i Tammerfors, Finland i 2001. Han ble der nummer 4 på klassisk og 24 på den korte distansen. Det norske laget vant sølv på stafetten. Valstad fikk også en seier under World Games i Akita, Japan. I 2002 gikk EM i Ungarn. Dette året vant han verdenscupen sammenlagt. Han vant der sølv på klassisk distanse. I Rapperswill, Sveits, 2003 ble han nummer to under VM på kortdistanse og nummer 6 på den klassiske. VM ble fra 2004 arrangert årlig. Det som skulle bli Valstads siste VM ble en suksess med VM-gull på langdistanse og gull i stafett. Denne gang på tremannslag sammen med Øystein Kristiansen og Jørgen Rostrup.

 Referanser 

 Eksterne lenker 




Kategori:Norske orienteringsløpere
Kategori:Norske idrettsledere
Kategori:Norske orienteringstrenere
Kategori:Norske elektroingeniører
Kategori:Norske pedagoger
Kategori:Norske skoleledere
Kategori:Verdensmestere i orientering
Kategori:Vinnere av verdenscupen i orientering
Kategori:Kongepokalvinnere i orientering
Kategori:Pedagoger ved Sogn videregående skole
Kategori:Pedagoger ved Kuben videregående skole
Kategori:Personer fra Stjørdal kommune
Kategori:Personer fra Nittedal kommune
Kategori:Alumni fra NTH
Kategori:Norgesmestere i orientering